blender
En blender er en elektrisk husholdningsmaskine, der kan blande fødevarer til en ensartet masse. Ingredienserne findeles af små hurtigt roterende knivskær og kan sammenlignes med en foodprocessor.
Én type blender er en bordmodel, der placeres på køkkenbordet og består af en underdel med motor og funktionsbetjening og en kande med låg af glas eller plast.
En anden type blender er en stavblender, hvor motoren og funktionsbetjening sidder i håndtaget, og foden med knivskæret anvendes til at blande ingredienserne i en skål eller en gryde.
En blender kan anvendes til at purere mad som babymad, smoothies og supper, men kan også bruges til at knuse is til drinks.